Fil-25 ta' April 2017, il-Kunsill qabel dwar il-pożizzjoni ta' negozjar tiegħu, magħrufa wkoll bħala approċċ ġenerali, dwar il- pjan pluriennali għall-istokkijiet demersali fil-Baħar tat-Tramuntana . Il-pjan ser ikun l-ewwel strateġija komprensiva fit-tul għall-Baħar tat-Tramuntana u għandu l-għan li jiġġestixxi varjetà ta' speċijiet, bastimenti tas-sajd u partijiet interessati. Hekk kif il-Parlament Ewropew jivvota dwar ir-rapport tiegħu, in-negozjati bejn l-istituzzjonijiet ikunu jistgħu jibdew. "Il-pjan tal-Baħar tat-Tramuntana huwa essenzjali għall-implimentazzjoni tal-Politika Komuni tas-Sajd riformata u għal din ir-raġuni, il-Presidenza Maltija ddedikat riżorsi sostanzjali għal dan il-fajl sabiex tinkiseb pożizzjoni tal-Kunsill fi żmien rekord", qal Segretarju Parlamentari għall-Agrikoltura, is-Sajd, u d-Drittijiet tal-annimali, "Ladarba jkun adottat, il-pjan ser ikun il-bażi għal sajd sostenibbli fiż-żona. Il-Kunsill jistenna b'interess li jinnegozja mal-Parlament Ewropew u jikseb l-aħjar riżultat possibbli għall-ibħra tagħna u għall-industrija tas-sajd". Il-pożizzjoni tal-Kunsill dwar il-pjan għall-Baħar tat-Tramuntana hija konformi mal-pjan pluriennali li ġie maqbul reċentement għall-istokkijiet tal-bakkaljaw, l-aringi u l-laċċ ikħal fil- Baħar Baltiku . Hija tissimplifika l-proposta tal-Kummissjoni billi tiffoka l-kamp ta' applikazzjoni tar-regolament fuq is-sajd immirat fiż-żona ta' distribuzzjoni kollha tiegħu, u tipprovdi l-mezzi li ser jiggarantixxu l- ġestjoni tal-istokkijiet tal-ħut permezz ta' meded ta' rendiment massimu sostenibbli (MSY). F'konformità mal-Politika Komuni tas-Sajd, l-approċċ ġenerali jipprevedi wkoll approċċ ċar ħafna għall-ġestjoni ta' speċijiet bi kwota limitanti fil-każ ta' sajd imħallat Il-Kunsill ikkonferma l-proposta tal-Kummissjoni f'dak li għandu x'jaqsam ma' miżuri ta' konservazzjoni għall-istokkijiet koperti, u jżid l-effettività tagħha billi jirrazzjonalizza wkoll l-ambitu tal-obbligu ta' ħatt l-art sabiex jinkiseb l-objettiv ta' sajd aktar sostenibbli fil-baċiri tal-baħar kollha. piż amministrattiv marbut mal-leġislazzjoni l-ġdida u li jirriżulta minn dispożizzjonijiet ta' kontroll addizzjonali għandu jitnaqqas b'riżultat tat-tibdiliet proposti mill-Kunsill, li jindirizzaw ukoll il-kwistjoni ta' konsultazzjonijiet ma' pajjiżi terzi għal stokkijiet ġestiti b'mod konġunt biex jiġu żgurati kondizzjonijiet ekwivalenti għall-operaturi tal-Unjoni. Il-passi li jmiss L-approċċ ġenerali adottat illum huwa l-pożizzjoni tal-Kunsill għat-taħditiet mal-Parlament Ewropew. Il-Parlament għandu jadotta l-pożizzjoni tiegħu dwar din il-proposta f'Ġunju 2017. Dan jippermetti li n-negozjati jibdew qabel il-waqfa tas-sajf. Jeħtieġ li ż-żewġ istituzzjonijiet jaqblu dwar it-test qabel dan ikun jista' jidħol fis-seħħ. Kuntest Fit-3 ta' Awwissu 2016, il-Kummissjoni ppreżentat il-proposta tagħha għal pjan pluriennali għall-istokkijiet demersali fil-Baħar tat-Tramuntana u s-sajd li jisfrutta dawk l-istokkijiet. Il-proposta tkopri dawk l-ispeċijiet ta' ħut ta' qrib qiegħ il-baħar u li jgħixu minnu. Dan huwa t-tieni pjan pluriennali adottat f'konformità mal-Politika Komuni tas-Sajd (PKS) riformata li daħlet fis-seħħ f'Jannar 2014. L-objettiv tal-proposta huwa li fil-Baħar tat-Tramuntana jiġu implimentati aspetti ewlenin tal-PKS riformata, bħall-kisba ta' rati ta' sfruttament ogħla mir-rendiment massimu sostenibbli, l-istabbiliment ta' salvagwardji marbutin mal-bijomassa, il-progress lejn ġestjoni fit-tul għal diversi speċijiet, l-implimentazzjoni sħiħa tal-obbligu ta' ħatt l-art u l-użu tar-reġjonalizzazzjoni għall-adozzjoni ta' miżuri tekniċi. Test tal-approċċ ġenerali tal-Kunsill dwar il-pjan pluriennali għall-istokkijiet demersali fil-Baħar tat-Tramuntana Ara l-paġna tal-laqgħa